জ্যাকব নিউসনার

জ্যাকব নিউসনার (২৮ জুলাই ১৯৩২ – ৮ অক্টোবর ২০১৬) একজন আমেরিকান একাডেমিক ও ইহুদি ধর্মবিশারদ ছিলেন। তিনি ইতিহাসের অন্যতম সর্বাধিক প্রকাশিত লেখক হিসেবে বিবেচিত হন, কারণ তিনি ৯০০-রও বেশি গ্রন্থ রচনা বা সম্পাদনা করেছেন।

নিউসনার র‌্যাব্বিনিক লেখাগুলোর বিশ্লেষণে ফর্ম সমালোচনা (form criticism) প্রয়োগ করেন, যা মূলত নতুন নিয়মপত্র নিয়ে কাজ করা খ্রিস্টীয় পণ্ডিতদের পদ্ধতি। তাঁর এই পদ্ধতি প্রভাব ফেললেও একাডেমিক মহলে সমালোচিতও হয়েছে। বিশেষ করে, র‌্যাব্বিনিক হিব্রু এবং আরামাইক ভাষায় নিউসনারের দক্ষতা নিয়ে সংশয় প্রকাশ করা হয়েছে।

প্রারম্ভিক জীবন ও শিক্ষা 

নিউসনার হার্টফোর্ড, কানেকটিকাট-এ রিফর্ম ইহুদি পিতামাতার ঘরে জন্মগ্রহণ করেন। তিনি ওয়েস্ট হার্টফোর্ডের উইলিয়াম এইচ. হল হাই স্কুল থেকে স্নাতক হন। এরপর তিনি হার্ভার্ড বিশ্ববিদ্যালয়-এ পড়াশোনা করেন, যেখানে তিনি হ্যারি অস্ট্রিন উলফসনের সঙ্গে সাক্ষাৎ করেন এবং প্রথমবারের মতো ইহুদি ধর্মগ্রন্থের সঙ্গে পরিচিত হন। ১৯৫৩ সালে হার্ভার্ড থেকে স্নাতক হওয়ার পর তিনি এক বছর অক্সফোর্ড বিশ্ববিদ্যালয়-এ কাটান।

পরে নিউসনার জিউয়িশ থিওলজিকাল সেমিনারি অব আমেরিকা-তে ভর্তি হন এবং সেখানে তিনি কনজারভেটিভ ইহুদি র‌্যাব্বি হিসেবে অভিষিক্ত হন। এরপর তিনি জেরুজালেম হিব্রু বিশ্ববিদ্যালয়-এ এক বছর অধ্যয়ন করেন এবং পরে পুনরায় জিউয়িশ থিওলজিকাল সেমিনারিতে ফিরে আসেন। সেখানে তিনি টালমুদ অধ্যয়ন করেন সাউল লিবারম্যান-এর অধীনে। পরবর্তীকালে লিবারম্যান নিউসনারের জেরুজালেম টালমুদ অনুবাদের একটি সুপরিচিত এবং তীব্র নেতিবাচক সমালোচনা লেখেন। নিউসনার ১৯৬০ সালে মাস্টার্স ডিগ্রি অর্জন করেন। একই বছরের শেষদিকে তিনি কলাম্বিয়া বিশ্ববিদ্যালয় থেকে ধর্মতত্ত্বে ডক্টরেট ডিগ্রি লাভ করেন।

কর্মজীবন 

শিক্ষাজীবন শেষে নিউসনার সংক্ষিপ্ত সময়ের জন্য ডার্টমাউথ কলেজ-এ শিক্ষকতা করেন। তিনি উইসকনসিন-মিলওয়াকি বিশ্ববিদ্যালয়, ব্র্যান্ডেইস বিশ্ববিদ্যালয় এবং ব্রাউন বিশ্ববিদ্যালয়-এও শিক্ষকতা করেন। ১৯৯০ থেকে ২০০০ সাল পর্যন্ত তিনি সাউথ ফ্লোরিডা বিশ্ববিদ্যালয়-এর “ডিস্টিংগুইশড রিসার্চ প্রফেসর” হিসেবে কাজ করেন।

১৯৯৪ সালে নিউসনার বার্ড কলেজ-এ অধ্যাপনা শুরু করেন এবং ২০১৪ সাল পর্যন্ত সেখানে শিক্ষকতা চালিয়ে যান। বার্ড কলেজে অবস্থানকালে তিনি ব্রুস চিলটনের সঙ্গে মিলে ইনস্টিটিউট ফর অ্যাডভান্সড থিওলজি প্রতিষ্ঠা করেন।

তিনি ক্লেয়ার হল, কেমব্রিজ-এর আজীবন সদস্য ছিলেন। তিনি একমাত্র পণ্ডিত যিনি ন্যাশনাল এন্ডাওমেন্ট ফর দ্য হিউম্যানিটিজ এবং ন্যাশনাল এন্ডাওমেন্ট ফর দ্য আর্টস—এই উভয় প্রতিষ্ঠানে কাজ করেছেন।

নিউসনার ২০১৬ সালের ৮ অক্টোবর, ৮৪ বছর বয়সে মৃত্যুবরণ করেন।

পাণ্ডিত্য 

নিউসনারের গবেষণা মূলত র‌্যাব্বিনিক জুডাইয়াজমের মিশনিক ও টালমুদিক যুগের ওপর কেন্দ্রীভূত ছিল। তিনি র‌্যাব্বিনিক লেখাগুলোর অধ্যয়নকে ধর্মনিরপেক্ষ শিক্ষাপ্রতিষ্ঠানে নিয়ে আসতে চেয়েছিলেন এবং এগুলোকে ধর্মীয় নয় বরং ঐতিহাসিক দলিল হিসেবে বিশ্লেষণ করেন।

১৯৬৫ থেকে ১৯৬৯ সালের মধ্যে প্রকাশিত নিউসনারের পাঁচ খণ্ডের History of the Jews in Babylonia বইটি বাবিলোনীয় টালমুদকে ইরানীয় প্রেক্ষাপটে বিশ্লেষণকারী প্রথম গবেষণা বলে বিবেচিত হয়। এই কাজের জন্য তিনি পার্সি এবং মধ্য পার্সি ভাষা অধ্যয়ন করেন।

নিউসনার এবং তাঁর সমসাময়িক পণ্ডিতরা র‌্যাব্বিনিক গ্রন্থমালার প্রায় সম্পূর্ণ অংশ ইংরেজিতে অনুবাদ করেন। এই কাজের ফলে হিব্রু ও আরামাইক ভাষার সাথে অপরিচিত অন্যান্য শাস্ত্র, প্রাচীন ইতিহাস, সংস্কৃতি এবং নিকট ও মধ্যপ্রাচ্যের অধ্যয়নে নিযুক্ত গবেষকদের জন্য এই রচনাগুলি উপলভ্য হয়ে ওঠে।

র‌্যাব্বিনিক পাঠ্য ছাড়াও নিউসনার ইহুদি অধ্যয়ন এবং ধর্মতত্ত্ব অধ্যয়ন-এও সক্রিয় ছিলেন। তিনি ইহুদি ধর্মকে "বিশেষ নয়, উদাহরণযোগ্য" এবং ইহুদিদের "বিশেষ নয়, বরং কেবলমাত্র আগ্রহজনক" হিসেবে দেখতেন।

আন্তঃধর্মীয় কাজ 

নিউসনার অন্যান্য ধর্মের সঙ্গে ইহুদি ধর্মের সম্পর্ক নিয়ে বহু রচনা লিখেছেন। তাঁর গ্রন্থ A Rabbi Talks with Jesus—একটি ধর্মীয়ভাবে গ্রহণযোগ্য ভিত্তিতে খ্রিস্টান-ইহুদি সংলাপ গড়ে তোলার চেষ্টা করে। এই বইটি পোপ বেনেডিক্ট ষষ্ঠদশের প্রশংসা লাভ করে এবং নিউসনার "পোপের প্রিয় র‌্যাব্বি" হিসেবে খ্যাত হন। বেনেডিক্ট তাঁর Jesus of Nazareth গ্রন্থে এই বইটিকে "গত দশকের মধ্যে ইহুদি-খ্রিস্টান সংলাপের জন্য সবচেয়ে গুরুত্বপূর্ণ বই" হিসেবে উল্লেখ করেন।

রাজনৈতিক মতাদর্শ 

নিউসনার নিজেকে একজন সিয়োনবাদী হিসেবে পরিচয় দিলেও বলেছিলেন, "ইসরায়েলের পতাকা আমার নয়। আমার মাতৃভূমি আমেরিকা।" তিনি সাংস্কৃতিকভাবে রক্ষণশীল ছিলেন এবং নারীবাদ ও আফারমেটিভ অ্যাকশন-এর বিরোধিতা করতেন।

তিনি রক্ষণশীল খ্রিস্টানদের উদ্যোগে তৈরি কর্নওয়াল ঘোষণার একজন স্বাক্ষরকারী ছিলেন, যেখানে পরিবেশবাদীদের "অমূলক ও অতিরঞ্জিত উদ্বেগ" যেমন "মানবসৃষ্ট ধ্বংসাত্মক জলবায়ু পরিবর্তন, জনসংখ্যা বিস্ফোরণ এবং প্রজাতি বিলুপ্তি" সম্পর্কে উদ্বেগ প্রকাশ করা হয়েছে।

নিউসনারের কাজের সমালোচনামূলক মূল্যায়ন 

র‌্যাব্বিনিক পাঠ্যে নিউসনারের প্রাথমিকভাবে ফর্ম সমালোচনা (form criticism) প্রয়োগ করা উত্তর আমেরিকা ও ইউরোপের প্রাচীন ইহুদি ও খ্রিস্টীয় গ্রন্থাবলীর গবেষণায় গভীর প্রভাব ফেলেছিল। তবে পরবর্তী পর্যায়ে মিশনাই আইনের উপর তাঁর বিস্তারিত গবেষণাগুলিতে আগের মতো ব্যাপক পাদটীকা-সহ ইতিহাসভিত্তিক বিশ্লেষণ অনুপস্থিত ছিল। এই গবেষণাগুলিতে সাহিত্যের রচনাশৈলীর ওপর জোর দেওয়া হলেও সমসাময়িক বাইরের উৎস এবং আধুনিক গবেষণাকে উপেক্ষা করা হয়েছে।

বিরোধপূর্ণভাবে, নিউসনার সেই বিশ্লেষণাত্মক পদ্ধতি ব্যবহার করেছিলেন যা খ্রিস্টীয় পণ্ডিতরা নতুন নিয়মপত্রের জন্য তৈরি করেছিলেন, অথচ তিনি দাবি করেন যে, ইহুদি-খ্রিস্টীয় গ্রন্থাবলীর সঙ্গে র‌্যাব্বিনিক রচনার কোনো সম্পর্ক নেই। বরং র‌্যাব্বিনিক রচনাগুলিকে তিনি আলাদা এবং বৃহত্তর ঐতিহাসিক প্রেক্ষাপট থেকে বিচ্ছিন্ন রচনারূপে উপস্থাপন করেন।

তাঁর গবেষণা ক্ষেত্রের অনেক পণ্ডিত এই পর্যায়ের কাজ নিয়ে সমালোচনা করেছেন।

কিছু গবেষক নিউসনারের পদ্ধতিগত দৃষ্টিভঙ্গির সমালোচনা করেন এবং বলেন, তাঁর অনেক যুক্তি চক্রাকার বা প্রমাণের অভাব থেকে "নেতিবাচক সিদ্ধান্ত" টানার চেষ্টা। আবার অনেকে তাঁর র‌্যাব্বিনিক রচনার পাঠ ও ব্যাখ্যাকে জোরপূর্বক ও ভুল বলে চিহ্নিত করেছেন।

নিউসনারের দাবি ছিল যে দ্বিতীয় কমনওয়েলথ-এর ফারিসিরা একটি বিশেষ সম্প্রদায় ছিল যারা "ভোজসভার সংযোগ" এবং খাদ্য বিশুদ্ধতা নিয়ে আগ্রহী ছিল, কিন্তু তারা বৃহত্তর ইহুদি নৈতিকতা বা সামাজিক বিষয়াবলীতে আগ্রহী ছিল না। এই মতামতের বিরোধিতা করেছেন ই.পি. স্যান্ডার্স, সলোমন জেইটলিন এবং হায়াম ম্যাক্কবি।

কিছু পণ্ডিত নিউসনারের র‌্যাব্বিনিক হিব্রু ও আরামাইক ভাষাজ্ঞান নিয়েও প্রশ্ন তোলেন। তাঁর প্রাক্তন শিক্ষক সাউল লিবারম্যান নিউসনারের জেরুজালেম টালমুদ অনুবাদ নিয়ে সবচেয়ে কড়া ও তীব্র সমালোচনা করেন। তিনি তাঁর সমালোচনায় লেখেন: "...অনুবাদক (নিউসনার)-এর বিশ্বাসযোগ্যতা নিয়ে সন্দেহ জাগে। অনুবাদ একটু পরখ করলেই বোঝা যায়, অনুবাদকের র‌্যাব্বিনিক হিব্রু, আরামাইক ব্যাকরণ এবং সর্বোপরি বিষয়বস্তুর ওপর জ্ঞানের অভাব কতটা প্রকট।"

লিবারম্যান তাঁর পর্যালোচনার শেষে লেখেন: "আমি নির্দ্বিধায় বলছি: নিউসনারের এই ইংরেজি অনুবাদের জন্য যথোপযুক্ত স্থান হলো আবর্জনার ঝুড়ি।" যদিও একই সঙ্গে তিনি উল্লেখ করেন: "আনুষ্ঠানিকতার খাতিরে যোগ করি, ইহুদি বিষয়াবলী নিয়ে নিউসনারের নানা প্রবন্ধের মূল্য আছে। তাঁর রচনাগুলো বুদ্ধিদীপ্ত অন্তর্দৃষ্টি ও গভীর প্রশ্নে পরিপূর্ণ।" লিবারম্যান বলেন, নিউসনার নিজেও জানতেন তাঁর মূল ভাষাগুলিতে দুর্বলতা রয়েছে এবং শুরুতে তিনি সনসিনো প্রেসের মতো বিশ্বস্ত অনুবাদে নির্ভর করতেন, পরে নিজেই অনুবাদ করতে শুরু করেন।

নিউসনারের মতে, লিবারম্যানের পদ্ধতি ছিল একটি বন্ধ ধাঁচের "ইয়েশিভা ভিত্তিক" শিক্ষাব্যবস্থার প্রতিফলন, যা আধুনিক পাঠ-সমালোচনামূলক পদ্ধতির সঙ্গে পরিচিত ছিল না। নিউসনার পরে লিবারম্যানের সমালোচনার জবাবে লিখেন একটি তীব্র পাল্টা গ্রন্থ: Why There Never Was a Talmud of Caesarea: Saul Lieberman’s Mistakes (১৯৯৪)। সেখানে তিনি লিবারম্যানের পদ্ধতিগত ভুল, যুক্তির অসংগততা তুলে ধরেন এবং দাবি করেন, লিবারম্যান প্রকৃত সমালোচনামূলক গবেষণা করতে পারেননি।

তথ্যসূত্র
[

ব্রাউন বিশ্ববিদ্যালয়ের শিক্ষক
মার্কিন পুরুষ অ-কল্পকাহিনী লেখক
ইহুদি মার্কিন অ-কল্পকাহিনী লেখক
ইহুদি মার্কিন ইতিহাসবিদ
হার্ভার্ড বিশ্ববিদ্যালয়ের প্রাক্তন শিক্ষার্থী
লিঙ্কন কলেজ, অক্সফোর্ডের প্রাক্তন শিক্ষার্থী
২০১৬-এ মৃত্যু
১৯৩২-এ জন্ম